Mažasis Koloradas
Mažasis Koloradas (angl. Little Colorado River) – upė Jungtinėse Amerikos Valstijose, Arizonoje; Kolorado kairysis intakas. Prasideda dviem ištakomis (rytine ir vakarine) valstijos rytiniame pakraštyje, Baltuosiuose kalnuose (Mogoljono gūbrio dalis). Upė vinguriuoja į šiaurės vakarus grauždamasi pro Kolorado plynaukštę, sudaro vaizdingus kanjonus. Vaga slenkstėta, sudaro krioklius. Įteka į Koloradą Didžiojo Kanjono nacionalinio parko rytiniame pakraštyje. Didžiausias intakas – Puerkas (dešinysis). Aukštupyje upė patvenkta, sudarytas Limano tvenkinys. Mažasis Koloradas nevandeningas, nes Mogoljono gūbryje dėl lietaus šešėlio iškrinta mažai kritulių. Didžiojoje vagos dalyje tai tėra mažas upelis, arba vandens nebūna visai (tik po liūčių). Pagrindiniai miestai prie upės: Sent Džonsas, Holbrukas, Vinslou. Upės žemupys teka per navahų indėnų rezervaciją. Indėnai navahai upę vadina Tółchíʼíkooh, hopiai – Paayu. Mažojo Kolorado (isp. Río Colorado Chiquito) suteikė ispanų keliautojai. Upės baseino žemėlapis Mažojo Kolorado slenksčiai Mažojo Kolorado kanjonas Grand Folso krioklys